CELEX: 62022TN0050
Language: el
Date: 2022-01-21 00:00:00
Title: Υπόθεση T-50/22: Προσφυγή-αγωγή της 21ης Ιανουαρίου 2022 — AL κατά Συμβουλίου και Επιτροπής

21.3.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 128/29
            
         
      Προσφυγή-αγωγή της 21ης Ιανουαρίου 2022 — AL κατά Συμβουλίου και Επιτροπής
      (Υπόθεση T-50/22)
      (2022/C 128/41)
      Γλώσσα διαδικασίας: η αγγλική
      
         Διάδικοι
      
      
         Προσφεύγων-ενάγων: AL (εκπρόσωπος: R. Rata, δικηγόρος)
      
         Καθών-εναγόμενοι: Συμβούλιο της Ευρωπαϊκής Ένωσης, Ευρωπαϊκή Επιτροπή
      
         Αιτήματα
      
      Ο προσφεύγων-ενάγων ζητεί από το Γενικό Δικαστήριο:
      
                  —
               
               
                  να ακυρώσει εν μέρει την προσβαλλόμενη απόφαση της 22ας Οκτωβρίου 2021 κατά το μέρος που δεν κάνει δεκτές τις διοικητικές ενστάσεις που είχε υποβάλει ο προσφεύγων-ενάγων κατά των από 3 Μαρτίου 2021 και 22 Μαρτίου 2021 αποφάσεων του PMO και, καθόσον αυτό είναι δυνατόν, να διατάξει την αντίστοιχη επικαιροποίηση των αποφάσεων περί καθορισμού του ακριβούς προς ανάκτηση ποσού που εκδόθηκαν εν συνεχεία·
               
            
                  —
               
               
                  να υποχρεώσει το καθού-εναγόμενο να φέρει τα δικαστικά του έξοδα και να το καταδικάσει στα δικαστικά έξοδα του προσφεύγοντος-ενάγοντος. (1)
                  
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής-αγωγής του ο προσφεύγων-ενάγων προβάλλει πέντε λόγους.
      
                  1.
               
               
                  Με τον πρώτο λόγο προβάλλεται παράβαση των άρθρων 4, 5, 9 και 10 της αποφάσεως της 29ης Aπριλίου 2004 του Συμβουλίου περί θεσπίσεως των γενικών εκτελεστικών διατάξεων όσον αφορά τα πρόσωπα που εξομοιούνται προς συντηρούμενα τέκνα, καθόσον το καθαρό εισόδημα του προσφεύγοντος-ενάγοντος υπολογίστηκε λαμβανομένων υπόψη άλλων ευεργετημάτων/άλλων πληρωμών για την προηγούμενη στρατιωτική του θητεία και της συμβολής στη συντήρηση της μητέρας του από τρίτο πρόσωπο, παράβαση η οποία οδήγησε σε εσφαλμένες μειώσεις ποσών βάσει του άρθρου 5 των ως άνω γενικών εκτελεστικών διατάξεων κατά τον υπολογισμό του κόστους συντηρήσεως της μητέρας του προσφεύγοντος-ενάγοντος.
               
            
                  2.
               
               
                  Με τον δεύτερο λόγο προβάλλεται παράβαση του άρθρου 85 του ΚΥΚ και πρόδηλο σφάλμα εκτιμήσεως όσον αφορά το επίδομα για τη μητέρα του προσφεύγοντα-ενάγοντα, η οποία εξομοιούται προς συντηρούμενο τέκνο, ελλείψει προθέσεως του προσφεύγοντα-ενάγοντα να παραπλανήσει σκοπίμως τη διοίκηση όσον αφορά τα ποσά που έλαβε για την προηγούμενη στρατιωτική του θητεία.
               
            
                  3.
               
               
                  Με τον τρίτο λόγο προβάλλεται παραβίαση της αρχής της δικαιολογημένης εμπιστοσύνης και της αρχής της χρηστής διοικήσεως όσον αφορά το επίδομα για τη μητέρα του προσφεύγοντος-ενάγοντος, η οποία εξομοιούται προς συντηρούμενο τέκνο, καθόσον η διοίκηση γνώριζε τα ποσά που έλαβε ο προσφεύγων-ενάγων για την προηγούμενη στρατιωτική του θητεία.
               
            
                  4.
               
               
                  Με τον τέταρτο λόγο προβάλλεται παράβαση του άρθρου 85 του ΚΥΚ και πρόδηλο σφάλμα εκτιμήσεως όσον αφορά το επίδομα τέκνου για τους Α και Β για την περίοδο μεταξύ 1ης Φεβρουαρίου 2013 και 30ής Ιουνίου 2013, ελλείψει οποιουδήποτε αποδεικτικού στοιχείου ότι ο προσφεύγων-ενάγων γνώριζε τη λήξη της περιόδου ανάδοχης φροντίδας και, επομένως, ελλείψει προθέσεως του προσφεύγοντος-ενάγοντος να παραπλανήσει σκοπίμως τη διοίκηση όσον αφορά τη λήξη της περιόδου ανάδοχης φροντίδας.
               
            
                  5.
               
               
                  Με τον πέμπτο λόγο προβάλλεται παράβαση του άρθρου 85 του ΚΥΚ και πρόδηλο σφάλμα εκτιμήσεως όσον αφορά το επίδομα τέκνου για τον Γ, (i) λαμβανομένου υπόψη ότι αποδεικνύεται προς ικανοποίηση της διοίκησης ότι ο Γ «πράγματι συντηρείται» από τον προσφεύγοντα-ενάγοντα και (ii) ελλείψει οποιουδήποτε αποδεικτικού στοιχείου της υποτιθέμενης προθέσεως του προσφεύγοντος-ενάγοντος να παραπλανήσει σκοπίμως τη διοίκηση.
               
            
         (1)  Ο προσφεύγων-ενάγων κάνει λόγο στο δικόγραφό του για «καθού-εναγόμενο» (σε ενικό αριθμό).